Document ID: 32003L0113

Direktiva Komisije 2003/113/ES
z dne 3. decembra 2003
o spremembi prilog k direktivam Sveta 86/362/EGS, 86/363/EGS in 90/642/EGS glede določitve najvišjih mejnih vrednosti ostankov pesticidov v in na žitih, živilih živalskega izvora in nekaterih proizvodih rastlinskega izvora, vključno s sadjem in zelenjavo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 86/362/EGS z dne 24. julija 1986 o določitvi najvišjih mejnih vrednosti ostankov pesticidov v in na žitih [1], kakor je bila nazadnje spremenjena z Direktivo Komisije 2003/62/ES [2] in zlasti člena 10 Direktive,
ob upoštevanju Direktive Sveta 86/363/EGS z dne 24. julija 1986 o določitvi najvišjih mejnih vrednosti ostankov pesticidov v in na živilih živalskega izvora [3], kakor je bila nazadnje spremenjena z Direktivo Komisije 2003/60/ES [4] in zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določitvi najvišjih mejnih vrednosti ostankov pesticidov v in na nekaterih proizvodih rastlinskega izvora, vključno s sadjem in zelenjavo [5], kakor je bila nazadnje spremenjena z Direktivo Komisije 2003/69/ES [6] in zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [7], kakor je bila nazadnje spremenjena z Direktivo Komisije 2003/84/ES [8] in zlasti člena 4(l)(f) Direktive,
ob upoštevanju naslednjega:
(1) Z Direktivo Komisije 2003/31/ES [9] so se vključile obstoječe aktivne snovi 2,4-DB, linuron in pendimetalin v Prilogo I k Direktivi Sveta 91/414/EGS.
(2) Z Direktivo Komisije 2003/23/ES [10] so se vključile nove aktivne snovi imazamoks, oksasulfuron, etoksisulfuron, foramsulfuron, oksadiargil in ciazofamid v Prilogo I k Direktivi Sveta 91/414/EGS.
(3) Vključitev zadevnih aktivnih snovi v Prilogo I k Direktivi 91/414/EGS je temeljila na presoji predloženih podatkov v zvezi s predlagano uporabo. Podatke v zvezi s to uporabo so nekatere države članice predložile v skladu s členom 4(1)(f) Direktive 91/414/EGS. Podatki, ki so na voljo, so bili pregledani in zadostujejo za določitev nekaterih najvišjih mejnih vrednosti ostankov (MRL).
(4) Če ne obstajajo MRL Skupnosti ali začasne MRL, morajo države članice pred morebitno registracijo fitofarmacevtskih sredstev, ki vsebujejo to aktivno snov, določiti nacionalne začasne MRL v skladu s členom 4(1)(f) Direktive 91/414/EGS.
(5) V zvezi z vključitvijo zadevnih aktivnih snovi v Prilogo I k Direktivi 91/414/EGS so bile dokončno narejene povezane tehnične in znanstvene ocene v obliki poročila Komisije o pregledu. Poročila o oceni za omenjene snovi so bila dokončana do datumov, navedenih v direktivah Komisije, navedenih pod (1) in (2). Ta poročila so določila sprejemljiv dnevni vnos (ADI) in po potrebi akutni referenčni odmerek (ARfD) za zadevne snovi. Izpostavljenost potrošnikov živilom, na katerih je bila uporabljena zadevna aktivna snov, je bila ocenjena in ovrednotena v skladu s postopki Skupnosti. Upoštevane so bile smernice, ki jih je objavila Svetovna zdravstvena organizacija [11] ter mnenje Znanstvenega odbora za rastline [12] o uporabljeni metodologiji. Zaključi se, da predlagane MRL ne bodo povzročile prekoračitve navedenih ADI in ARfD.
(6) Da bi zagotovili primerno zaščito potrošnikov pred izpostavljenostjo nedovoljeni uporabi fitofarmacevtskih sredstev, je treba določiti začasne MRL za zadevne kombinacije proizvod/pesticid na spodnji meji analitične določitve.
(7) Določanje takih začasnih MRL na ravni Skupnosti državam članicam ne preprečuje določitve začasnih MRL za snovi v tej direktivi, v skladu s členom 4(1)(f) Direktive 91/414/EGS in Priloge VI k navedeni direktivi. Šteje se, da je obdobje štirih let dovolj dolgo za dovolitev nadaljnje uporabe zadevne aktivne snovi. Začasne MRL morajo potem postati dokončne.
(8) Zato je treba dodati vse ostanke pesticidov, ki so posledica uporabe teh fitofarmacevtskih sredstev, v priloge k direktivam Sveta 86/362/EGS, 86/363/EGS in 90/642/EGS, da se omogoči pravilen nadzor in kontrola prepovedi njihove uporabe in da se zaščitijo potrošniki. Priloge k direktivam 86/362/EGS, 86/363/EGS in 90/642/EGS je torej treba ustrezno spremeniti.
(9) Ta direktiva je skladna z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO DIREKTIVO:
Člen 1
Najvišje mejne vrednosti ostankov pesticidov za 2,4-DB, linuron, pendimetalin, imazamoks, oksasulfuron, etoksisulfuron, foramsulfuron, oksadiargil in ciazofamid, kot so prikazane v Prilogi I k tej direktivi, so dodane v del A v Prilogi II k Direktivi 86/362/EGS.
Člen 2
Najvišje mejne vrednosti ostankov pesticidov za pendimetalin, kot so prikazane v prilogi k tej direktivi, so dodane Prilogi IIA k Direktivi 86/363/EGS. Najvišje mejne vrednosti ostankov pesticidov za 2,4-DB in oksasulfuron, kot so prikazane v Prilogi III k tej direktivi, so dodane Prilogi IIB k Direktivi 86/363/EGS.
Člen 3
Najvišje mejne vrednosti ostankov pesticidov za 2,4-DB, linuron, pendimetalin, imazamoks, oksasulfuron, etoksisulfuron, foramsulfuron, oksadiargil in ciazofamid, kot so prikazane v Prilogi IV k tej direktivi, so dodane Prilogi II k Direktivi 90/642/EGS.
Člen 4
Države članice sprejmejo zakone in druge predpise, potrebne za uskladitev s to direktivo, najkasneje šest mesecev po njeni objavi v Uradnem listu Evropske unije. O tem takoj obvestijo Komisijo.
Te predpise začnejo uporabljati 4. junija 2005.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 5
Ta direktiva začne veljati dvajseti dan po objavi v Uradnem listu Evropske unije.
Člen 6
Ta direktiva je naslovljena na države članice.
V Bruslju, 3. decembra 2003

Labels: 17
20
0
3
6